**Termeni de referință**

Selectarea unui expert pentru elaborarea unui program de formare continuă pentru specialiști din domeniul social

# Informații generale

Începând cu 01 ianuarie 2024, Asociația Obștească „CASMED” implementează proiectul „Acces la suport psiho-emoțional și stimulare cognitivă pentru vârstnicii din mediul rural”, parte a programului „Consolidarea societății civile în țările Parteneriatului estic” finanțat de Ministerul Federal German pentru Cooperare Economică și Dezvoltare și UE.

Scopul general al proiectului este asigurarea accesului la suport psiho-emoțional și de stimulare cognitivă pentru 170 persoane în vârstă din 14 localități rurale.

În localitățile rurale nu există specialiști pregătiți pentru susținerea acestei categorii de populație. Comparativ cu cei din orașe, vârstnicii din mediul rural sunt dezavantajați, deoarece înafara de asistentul social comunitar sau a lucrătorilor sociali, care deseori nici nu au formarea necesară, alți specialități precum psihologi sunt cu precădere în licee sau gimnazii, iar specialiști geriatri nu sunt, care să le acorde vârstnicilor sau specialiștilor din domeniul social suportul necesar.

Nu sunt dezvoltate programe naționale de menținere a funcțiilor cognitive, care ar preveni și sau întârzia degradarea memoriei la persoanele în etate.

Întrucât persoanele în vârstă din zonele rurale țintă se confruntă cu acces scăzut la asistență și servicii specializate de calitate, proiectul își propune să piloteze oferirea suportului psiho-emoțional și activități de stimulare cognitivă pentru a menține atât activitatea fizică, cât și cea intelectuală, precum și de a ridica tonusul lor emoțional, pentru o sănătate mintală optimă a vârstnicilor.

Personalul din prima linie care asigură suport beneficiarilor necesită suport pentru dezvoltarea de noi competențe pentru ca să ofere servicii mai complexe, inclusiv suport psiho-emoțional și stimulare cognitivă persoanelor în etate, deservite la domiciliu. Lucrătorii sociali sunt motivați de a-și spori competențele profesionale pentru a îmbunătăți serviciile oferite vârstnicilor și pentru combaterea riscului de excluziune socială și creșterea calității vieții vârstnicilor.

# Scopul

AO „CASMED” intenționează să angajeze un expert pentru elaborarea unui program de formare continuă pentru specialiști din domeniul social, care oferă servicii de îngrijire la domiciliu, cu scopul de a le dezvolta cunoștințe și competențe pentru ca să creeze un mediu stimulant și sprijinitor, care să maximizeze calitatea vieții și funcționarea optimă a persoanelor în vârstă cu afecțiuni specifice.

Programul ar trebui să asigure cel puțin următoarele cunoștințe și competențe:

* Cunoașterea proceselor cognitive specifice vârstei înaintate și a modificărilor asociate, cum ar fi schimbările în memorie, atenție, gândire și rezolvare de probleme.
* Înțelegerea diferitelor afecțiuni cognitive și neurologice care pot afecta persoanele în vârstă, cum ar fi demența, boala Alzheimer, boala Parkinson și accidentul vascular cerebral.
* Cunoașterea strategiilor și tehnicilor de stimulare cognitivă adaptate nevoilor individuale ale persoanelor în vârstă cu afecțiuni specifice.
* Evaluarea capacităților cognitive ale persoanelor în vârstă și identificarea nevoilor individuale pentru stimularea cognitivă adecvată.
* Utilizarea tehnicilor și instrumentelor specifice pentru stimularea memoriei, atenției, gândirii și rezolvării de probleme în cadrul activităților de stimulare cognitivă.
* Adaptarea exercițiilor și activităților de stimulare cognitivă și socială în funcție de nivelul de funcționare și afecțiunile specifice ale persoanelor în vârstă.
* Comunicarea empatică și eficientă cu persoanele în vârstă și familiile acestora, oferind sprijin și îndrumări adecvate în contextul afecțiunilor specifice vârstei.
* Explorarea diferitelor tehnici și materiale artistice (ex. pictură, desen, colaj, modelaj) care pot fi utilizate în cadrul sesiunilor de Art Terapie.
* Experiența sculpturii și modelajului ca forme de Art Terapie pentru a stimula imaginația și exprimarea creativă.
* Utilizarea colajului ca tehnică de Art Terapie pentru a stimula creativitatea și auto-reflecția la vârstnici.
* Utilizarea Art Terapiei pentru a stimula reminiscența și reamintirea amintirilor din trecut.
* Utilizarea ochelarilor VR pentru a experimenta și a crea artă în medii virtuale tridimensionale.
* Explorarea modalităților prin care arta poate fi folosită ca mijloc de comunicare și exprimare a experiențelor și emoțiilor legate de amintiri importante.

# Sarcini specifice

Sarcinile specifice pe care expertul le va realiza includ:

* Dezvoltarea Programului de stimulare cognitivă și socializare pentru persoanele în vârstă cu afecțiuni specifice, cu durata de 60 de ore academice, adresat lucrătorilor și asistenților sociali.
* Comunicarea periodică cu echipa de proiect în procesul de elaborare a programului.

Cerințele față de program sunt următoarele:

* Prezentarea programului în format Word, în corespundere cu solicitările AO ,,CASMED’’ și Anexa 1.
* Programul ar trebui să ofere o combinație echilibrată între teorie și aplicații practice, încurajând participanții să-și dezvolte competențele și să-și consolideze înțelegerea într-un mod interactiv și relevant pentru contextul lor specific de lucru.
* Programul va include și suportul de curs pentru ghidarea formatorilor care vor asigura formarea continuă. Suportul de curs va conține 6 module a câte 1 zi = 60 ore academice.
* Programul va integra continut de lucru cu persoanele vârstnice care suferă de afecțiuni specifice ca: tulburări cognitive, depresie, tulburări de sănătate mentală, dar și persoane vârstnice care nu prezintă semne de scădere evidentă a memoriei și inteligenței, dar care se pot confrunta cu singurătate sau probleme de sănătate.

# Termeni și livrabile

Sarcina va fi realizată în perioada 13.02.2024 - 10.03.2024, la distanță. Pe parcursul elaborării programului expertul va comunica cu coordonatorul de proiect online sau pe email. Perioada estimată pentru elaborarea programului – 80 ore (10 zile).

Expertul va elabora și prezenta către AO „CASMED” următoarele produse:

|  |  |
| --- | --- |
| **Livrabil**  | **Termen-limită** |
| **Program de stimulare cognitivă și socializare pentru persoanele în vârstă** în limba română, în format Word.**O** **ședință online de transfer metodic** cu specialiștii care vor aplica programul (durata 3-4 ore). | 08 martie 2024Perioada 12 – 14 martie 2024 |

# Plata

AO „CASMED” va semna un Contract de prestări servicii cu expertul contractat.

Plata pentru servicii se va face într-o singură tranșă, în maximum 5 zile de la data semnării actului de recepție de către ambele părți.

# Condiții pentru participare la concurs

La concurs pot participa experți naționali și internaționali, care întrunesc următoarele condiții:

* Experienţă demonstrată în domeniul psihologiei vârstnicilor, stimularea cognitivă, art terapie, arte combinate, etc.;
* Abilități excelente de comunicare și relaționare;
* Abilități de analiză și raportare;
* Experiența anterioară de elaborare a programelor pentru vârstnici va fi considerat un avantaj;
* Responsabilitate, flexibilitate, creativitate.

# Dosarul de participare va include:

* Scrisoarea de intenție;
* CV-ul expertului, cu indicarea linkurilor la lucrările elaborate sau alte surse care demonstrează experiența deținută în domeniu;
* Oferta financiară, prezentată în lei moldovenești.

CASMED își rezervă dreptul de a solicita referințe și documente suplimentare.

**Termenul – limită de prezentare a ofertei:** **08 februarie 2024, ora 18.00.**

Persoanele interesate pot depune dosarul pentru concurs la adresa de e-mail: office@casmed.md cu tema mesajului „Expert - Elaborare program de formare continuă”. Dosarele incomplete nu vor fi evaluate. Doar persoanele selectate vor fi contactate.

Pentru **informații suplimentare** contactați:

Ana Spînu, coordonator de proiect: tel. 069222680, email: office@casmed.md.